‘Lughawe-rower’ aangekeerArgieffoto Foto: SAPD, Facebook ŉ Man wat daarvan verdink word dat hy deel is van ŉ bende wat mense van die OR Tambo-lughawe agtervolg en hulle beroof as hulle by hul bestemmings aankom, is oor die naweek in hegtenis geneem. Volgens kol. Vish Naidoo, provinsiale polisiewoordvoerder van Gauteng, is die 35-jarige verdagte deur die polisie opgemerk toe hy in ŉ luukse motor in die omgewing van die lughawe rondgery het. “Die Mercedes Benz het by die beskrywing van die motor gepas wat die lughawe-rowers gebruik om slagoffers mee te agtervolg. Verdere ondersoek het bepaal dat die voertuig in April vanjaar in Germiston gekaap is,” het Naidoo gesê. “Daar is ook vasgestel dat die verdagte gesoek word in verband met minstens drie sake van gewapende roof. Die verdagte is ook van tevore skuldig bevind aan moord, gewapende roof en die besit van ongelisensieerde vuurwapens.” Die man het alleen in die motor gery toe hy in hegtenis geneem is. Hy moet Maandag in die Kempton Park-landdroshof verskyn op aanklagte van gewapende roof.